MultiChoice gaan voort met afleggings | Netwerk24
Deur Petrus Malherbe 26 Junie 2019 14:13
MultiChoice, wat die betaaltelevisiediens DStv en die stromingsdiens Showmax bedryf, het Vrydag aangekondig hy gaan talle werknemers by sy winkels en inbelsentrums aflê as deel van 'n groot herstruktureringsproses.
In 'n verklaring Dinsdagaand sê MultiChoice hy kan "met gemak" sê hy het behoorlik en ingevolge arbeidswetgewing opgetree en al die nodige partye gekonsulteer.
Die Information and Communication Technology Union (Ictu) het egter vroeër die week die maatskappy daarvan beskuldig dat hy "onregmatig" met 'n art. 189-proses begin het met die doel om dié werknemers by sy oproepsentrums en winkels af te dank.
Joe Heshu, groephoof vir korporatiewe sake, het by navraag nie Ictu se bewerings bevestig of ontken nie, maar wel gesê die maatskappy gaan voort om "al die betrokke partye" te konsulteer.
Thabang Mothelko, Itcu se skakelbeampte, sê egter MultiChoice het intussen "onvoorwaardelik om verskoning" gevra dat hy nie die vakbond vroeër gekonsulteer het nie. Ictu beweer hy verteenwoordig 1 790 van die betrokke werkers, maar die vakbond het nie 'n bedingingsooreenkoms met MultiChoice nie.
Die Communication Workers Union (CWU) is die enigste vakbond wat wel een het.
Onderhandelinge tussen die CWU, MultiChoice en die Kommissie vir Versoening, Bemiddeling en Arbitrasie begin Vrydag.